Ketchup

Ketchup, også skrevet ketsjup, er en saus som vanligvis fremstilles av tomater, eddik, sukker, salt og krydder.

Det finnes imidlertid også en del andre typer ketchup. Bananketchup er populært på Saint Lucia. Som navnet tilsier, inneholder bananketchup bananer istedenfor tomater.

 Historie 
Den tidligste kjente oppskriften på forgjengeren til ketchup ble publisert i 1727 i boken Compleat Housewife; or, Accomplished Gentlewoman’s Companion. Her ble den kalt «English Katchop». Den besto av ingredienser som var vanlige i England på den tiden og lignet eksisterend engelske fiskesauser.

Av historiske oppskrifter på ketchup, finnes det én man vet har sin opprinnelse fra sørvest-asia. Den stod publisert i 1732 i Country Gentleman and Farmer’s Monthly Director. Hovedingrediensen var kidneybønner, sannsynligvis en erstatning for soyabønner. Denne oppskriften er av interesse fordi den oppgir den historiske handelsstasjonen Benkulu på Sumatra som opprinnelsesstedet.

I Indonesia i dag betyr kecap, som også staves ketjap, ganske enkelt «saus». Det fantes en stor variasjon av sauser på den tiden disse oppskriftene kom til Europa. Britiske kolonister brakte denne variasjonen til Nord-Amerika. Vanlige hovedingredienser var fisk, sopp og valnøtter.

Det ser ut til at tomater ble en hovedingrediens etter den amerikanske revolusjonen, mot slutten av 1700-tallet. Den amerikanske vitenskapsmannen og gartneren James Mease rapporterte at «Love apples» ble en bra «catsup». Den ble brukt av «franskmennene» til en stor mengde retter. Sannsynligvis var det kreolske flyktninger fra Haiti han siktet til. Han publiserte en oppskrift som lignet en tidligere publisert oppskrift på tomatsaus fra Italia, og en oppskrift fra Storbritannia. Selv om det ikke ble skilt tydelig på tomatsaus og tomatketchup på denne tiden, ble uttrykket tomatketchup alminnelig på tvers av Amerika i løpet av begynnelsen av 1800-tallet.

De mange ulike hjemmelagde variantene av ketchup ble etterhvert erstattet av kommersielle varianter av tomatsaus. Disse variantene spores vanligvis til arbeidet utført av Nicolas Appert som la grunnlaget for hermetikken. Hans metoder for å konservere tomatsaus ble publisert i Storbritannia i 1810, og så to år senere i USA. De første kommersielle oppskriftene på ketchup var i virkeligheten et biprodukt etter hermetisering av tomatsaus. Andresortering av tomater ble sluppet på gulvet, samlet opp i renner og fylt i tønner. Senere ble innholdet i tønnene kokt opp, redusert og tilsatt sukker og eddik.

H. J. Heinz Company gjorde etterhvert sausen søtere og tykkere, og i løpet av slutten på 1800-tallet hadde deres ketchup nådd et internasjonalt marked.

 Etymologi 
Etymologien til det engelske ordet ketchup er fortsatt uklar. Det hevdes at ordet stammer fra fransk escaveche fra arabisk iskebey. Andre kilder antyder japansk opprinnelse, men dette avvises og man mener det kan være en feilstavelse og at det riktige er Java. Det hevdes at ordet kitjap er Malayisk, men det skaper problemer siden ordet var i bruk før britene opprettet en koloni der. Ordbøker for Malayisk antyder at opprinnelsen til ordet er kinesisk.

 Galleri 

 Kilder 


 Referanser 

Kategori:Sauser
Kategori:Tomat